賦桐廬陳守瑞粟圖
作者：姜特立
朝代：宋

paragraphs: 仲尼不瑞麟，周公旅命禾。
兩聖本一道，胡爲有殊差。
麟固首四靈，可賀亦可嗟。
或云一角獸，莫能辨真訛。
鶡雀奏天子，朱鴈興樂歌。
文士頌連理，野夫獻嘉瓜。
羽毛草木異，皆物之精華。
於事竟無補，徒然務矜誇。
食乃民之天，有一皆可嘉。
君不見豐年樂歲人鼓腹，凶年死人如亂麻。
以此較得失，周孔道不頗。
桐廬陳使君，理道蠲煩苛。
蠱敝既振飭，刑罰從寬科。
民生樂其業，自足致時和。
有農獻嘉粟，累累來山阿。
數穗至八九，紛然一何多。
圖狀競傳玩，誌牒爭編摩。
使君政將成，爲祥理則那。
促歸不待滿，合上金鑾坡。
嘉禾闕補亡，精筆非君何。